b"\n_START_ARTICLE_\nMonestir d'Haghartsin\n_START_SECTION_\nEsgl\xc3\xa9sia de la Mare de D\xc3\xa9u\n_START_PARAGRAPH_\nL'esgl\xc3\xa9sia d'Astvatsatsin (la Mare de D\xc3\xa9u), del 1281, \xc3\xa9s l'edifici m\xc3\xa9s gran i important del conjunt mon\xc3\xa0stic. Exteriorment \xc3\xa9s de planta rectangular t\xc3\xa9 una entrada al sud i una segona a l'oest, que donava pas al gavit que ara ja no es conserva. A la fa\xc3\xa7ana de llevant s'hi troba un relleu similar als que hi ha a Sanahin i Haghpat, per\xc3\xb2 amb la particularitat que en comptes de dos pr\xc3\xadnceps, mostra a dos monjos amb un model de l'esgl\xc3\xa9sia i un colom entre ells._NEWLINE_Interiorment t\xc3\xa9 una nau amb creuer. Des de l'absis hom pot accedir a unes petites capelles laterals, caracter\xc3\xadstiques de l'arquitectura arm\xc3\xa8nia. L'encreuament de la nau i el curt transsepte est\xc3\xa0 cobert per una c\xc3\xbapula que s'aixeca sobre petxines que passen d'una planta quadrada a circular i un tambor amb finestres laterals. Exteriorment aquest tambor est\xc3\xa0 decorat amb uns arcs de mig punt i rematat per una coberta c\xc3\xb2nica. Al costat de la porta hi ha un bonic khachkar (pedra-creu).\n_START_SECTION_\nEsgl\xc3\xa9sia de Sant Gregori\n_START_PARAGRAPH_\nLa construcci\xc3\xb3 m\xc3\xa9s antiga del monestir \xc3\xa9s l'esgl\xc3\xa9sia de Sant Gregori, del 1184. Es tracta d'un edifici m\xc3\xa9s redu\xc3\xaft que l'anterior i for\xc3\xa7a similar: planta rectangular a l'exterior, una nau amb creuer, els bra\xc3\xa7os de la qual donen acc\xc3\xa9s a dues capelles laterals. Hi ha dues capelles m\xc3\xa9s als peus de la nau. Coberta amb voltes de can\xc3\xb3 i una c\xc3\xbapula sobre tambor. Exteriorment aquest tambor \xc3\xa9s octogonal i est\xc3\xa0 rematat amb una coberta c\xc3\xb2nica. A migdia de l'esgl\xc3\xa9sia hi ha una construcci\xc3\xb3 en ru\xc3\xafnes que ha estat identificada amb un mausoleu. Al nord una capella molt petita, de nau \xc3\xbanica, deu anys posterior; del 1194._NEWLINE_El gavit de l'esgl\xc3\xa9sia de Sant Gregori \xc3\xa9s del 1213. De planta quadrada amb quatre pilars a l'interior units per arcs de mig punt, entre els quals es troba una llanterna octogonal. Els pilars i les murs perimetrals del gavit tamb\xc3\xa9 queden units per arcs de mig punt. El gavit t\xc3\xa9 adossada una petita construcci\xc3\xb3, una cambra sepulcral de la fam\xc3\xadlia bagr\xc3\xa0tida.\n_START_SECTION_\nEsgl\xc3\xa9sia de Sant Esteve\n_START_PARAGRAPH_\nLa petita esgl\xc3\xa9sia de Sant Esteve es troba darrere de la de Sant Gregori. \xc3\x89s del 1244. Com les anteriors, \xc3\xa9s de planta rectangular a l'exterior i amb una nau amb creuer a l'interior. Amb dues capelles laterals i una c\xc3\xbapula sobre tambor, estructuralment similar a les anteriors.\n_START_SECTION_\nEl refetor\n_START_PARAGRAPH_\n\xc3\x89s obra de l'arquitecte Minas, del 1248. \xc3\x89s de planta rectangular, dividida en dues parts gaireb\xc3\xa9 quadrades per dues columnes de secci\xc3\xb3 quadrada i capitells trapezo\xc3\xafdals, sense decoraci\xc3\xb3. Aquestes columnes est\xc3\xa0 unides amb pilars adossats als murs per parelles d'amplis arcs entrecreuats, que deixen un espai al centre de cada una de les naus on es troba una llanterna que il\xc2\xb7lumina l'interior. Entre el refetor i l'esgl\xc3\xa9sia de la Mare de D\xc3\xa9u hi ha les ru\xc3\xafnes de la cuina i del gavit d'aquesta esgl\xc3\xa9sia."